Wêreldrekord vir langste sin met ’n kous geklop(Foto: verskaf) Die Seepunt-promenade in die Wes-Kaap het onlangs gasheer gespeel vir ’n spoggeleentheid waartydens die farmaseutiese organisasie, Cipla, die Guinness-wêreldrekord vir die “langste kous-sin” verbeter het. Dié geleentheid is op 4 Junie gehou om bewusmaking oor geestesgesondheid te skep. Die vorige langste sokkie-sin het uit 2 295 kouse bestaan en is op 9 November 2020 deur ’n sokkiemaatskappy in Osaka, Japan, voltrek. Cipla het die huidige rekord geklop danksy die skenking van meer as 5 600 sokkies van hul personeel en van Curro Brackenfell, wat daarin geslaag het om net meer as 3 000 sokkies te skenk. Hierdie nuwe rekord verdubbel amper die vorige een. Die nuwe rekordsin was die hutsmerk vir geestesgesondheid, #ItsOkTNotToBeOk, saam met besonderhede van die gratis Cipla en Suid-Afrikaanse Depressie- en Angs-groep (Sadag) se geestesgesondheidshulplyn, 0800 456 789. Dit het gedien as herinnering aan mense dat hulle nie alleen is nie en dat daar altyd hulp beskikbaar is. Die Covid-19-pandemie het ’n nadelige uitwerking op geestesgesondheid in Suid-Afrika gehad. Volgens die Wêreldgesondheidsorganisasie (WGO) is selfmoord die vierde grootste oorsaak van dood onder 15- tot 29-jariges. Daar word beraam dat een uit elke ses Suid-Afrikaners aan angs, depressie of dwemgebruikversteuring ly, 40% met MIV leef en 41% van swanger vroue depressief is. “As deel van Cipla se etos van omgee vir die lewe en vir die omgewing, was dit vir ons baie belangrik om met eendersdenkende vennote saam te werk om ’n verskil te maak deur die hoeveelheid tekstiele wat op stortingsterreine beland, te verminder. Ons wil hê mense moet ’n lang en gesonde lewe lei, en ons is ook gefokus op die gesondheid van ons planeet,” het Paul Miller, die uitvoerende hoof van Cipla, gesê. Nadat die rekord oortref is, sal al die sokkies wat ingesamel is, gewas en volgens kleur gesorteer word. Die tekstielherwinningsproses sal broodnodige werk verskaf aan werklose naaldwerksters en skrynwerkers wat opgelei is om die sokkies te herwin en te omskep in stoele waar mense vir ’n oomblik net kan gaan sit en rustig word.